Ei uke i februar vil Trondheim være preget av samisk kultur. Anledningen er «Tråante 2017», et 100-årsjubileum for å markere en viktig begivenhet i samefolkets historie. ​

Blant annet er det store forventninger til en tredagers folkefest på Torvet i Trondheim.

– I 1917 ble det første samiske landsmøtet holdt nettopp her i Trondheim, i Metodistkirken. Det er en begivenhet vi vil feire til neste år, sier sametingspresident Aili Keskitalo.

Fra samenes dag den 6. februar og tre dager fremover vil det foregå arrangementer rundt om i byen.

– Feiringa blir et bredt program med stor deltakelse. Det blir politisk innhold med mange møter og konferanser, et kirkelig innhold og mange store kulturbegivenheter, sier Keskitalo.

Les også: Arrangerer samemesterskap i forbindelse med Tråante 2017

TV-overført forestilling

Komponist Frode Fjellheim, blant annet kjent for musikken til Disneys Frost, og dramatiker Rawdna Carita Eira fra det samiske nasjonalteateret Beaivváš, er oppglødd.

De blir viktige i en stor TV-overført forestilling i Olavshallen 6. februar 2017.

– Det her blir en fantastisk konsertforestilling, en feiring av det samiske folket med kremen av samiske artister og Kringkastingsorkesteret, sier Eira.

– Det blir spektakulært. Jeg har fått tilgang til de ultimate artister, sier Fjellheim.

Frode Fjellheim og Rawdna Carita Eira er stolte over å kunne bidra til Tråante 2017. Foto: Lars Erik Skjærseth / NRK

Kongen og statsministeren kommer

Norges statsminister Erna Solberg blir med og feirer nasjonaldagen, og vil delta i åpningsmarkeringen på Torvet. Det gjør også Hans Majestet Kong Harald V.

Programmet ble presentert onsdag, av hovedkomiteen for programmet. Blant dem var ordfører i Trondheim, Rita Ottervik.

– I februar skal vi markere at det er 100 år siden det første samiske møtet og at samepolitikken ble satt på dagsorden, sier Ottervik.

– Det skal vi gjøre ved å fargelegge hele byen med kultur, politiske møter og mye aktivitet både for tilreisende og for byen og områdene rundt.

Blant annet vil tolv lavvoer bygges sammen til én på Torvet i Trondheim. Der skal samisk næring og tradisjon blir presentert, med både mat, moteoppvisning, lassokasting og konserter.

Les mer om jubileet og se programmet her: Tråante 2017

Hovedkomiteen for programmet til Tråante 2017 presenterte programmet onsdag. Foto: Lars Erik Skjærseth / NRK

– Feiring av at vi fortsatt er her

Landsmøtet i 1917 blir sett på som det første møtet der samene lyktes med å organisere seg.

Elsa Laula Renberg var initiativtager til møtet i 1917, og i anledning jubileet er det laget et eget teaterstykke som vil portrettere seksbarnsmoren og mennesket bak den politiske sprengkraften.

Renberg hadde i perioder myndighetene, deler av den samiske befolkning og sin nærmeste familie mot seg på grunn av sitt engasjement for samiske rettigheter, og påfølgende plikter.

Keskitalo håper Tråante 2017 blir en feiring av at samene og samisk kultur fortsatt eksisterer.

– Jeg håper det blir en feiring av at vi fortsatt er her. Etter 100 år i minoritet som urfolk i alle statene vi bor i, så er vi fortsatt her og det skal vi feire.